پلاتفۆرموو هۆرام-ی بەبۆنەو سی و دوەهۆمین ساڵرۆ کۆمکۆشتەو هەڵەبجەی بەیاننامەش دان و دلێشەنە ئامان:
فرەو ئا نەتەوا کە کارەساتێ کۆم کۆشتەی ئۆمێنێ ملشارە جە کەمتەرین وەختەنە وێشا یاونان پەنەو ئاسوودەئی و سەرکەوتەیشا پێ گەلەکەیشا دەس وستەن. کۆم کۆشتەی یا کارەساتشا کەردەن بە دەرسێ پێ پارێزناو سەرکەوتەی پێ گەلەکەیشا بەلام جە لاو ئیمەنە بەداخەوە ، دەسەڵات و ناوەندی عێراقی درێژەدەروو سیاسەتەکا بەعسی بیەن و دەسەڵاتی کوردیچ جە پانیشتەنە ، هەڵەبجە و هەڵەبجەیەکێش پسۆ بازارێ پێ دۆڵەمەند کەردەو وێشا بەکار بەردێنێ . ئاڕۆ ٣٢  ساڵێ سەروو کارەساتوو هەڵەبجەی گۆزەریۆ ، بەڵام بە داخەوە نە ئانە هیچ هەنگامێ بنەڕەتییە پێ چارەسەری گرفتەکا خۆلکی و خانەوادەو شەهیدا و گیانبازا جەستەیی و روحی هۆرنەگریەنە . هەڵەبجە و هەڵەبجەیەکێ جە چەموو بەشەکا تەروو پانیشتو کوردستانی کەمتەرین خزمەتشا پەنە کریان .
پسۆ پڵاتفۆرموو هۆرام-ی سەرەراو شەرمەزار کەردەو بەکرا کارەساتوو هەڵەبجەی ، رێز و حۆرمەت پێ کەس و کاروو شەهیدا و گردوو ئا کەسا کە بە هەنساێوە و هەڵسێوە ئازارشا دیەن کیانمێ . هەر چەنی وەڵتەریچ  سیاسەت و دەسەڵاتەکا بەغدادی و  پانیشتوو کوردستانی جە وەرانوەروو کەمتەر خەمیەکاشا ڕەخنە کریان . بەلام ئانە کە یاگێ داخێنە ، دەسەڵات ئانە کە پێش مۆهێم نیا ، چارەسەری فرەو ئا کەسانە کە بە شێوە جیاوازەکا جە شیمیا وارانوو هەڵەبجەی تا بە ئاڕۆ ئازارە چەشا . دەسەڵات و پانیشتوو کوردستانی نە ئانە کە نەتاواش دەسەڵاتوو عێراقی مڵ کەچ کەرۆ و ئی کارەساتەیە پسۆ کۆمکۆژی بژناسنۆ ، وێچشا بە پەراوێز وستەی هەڵەبجەی و ئازارەکاش ، کۆمکۆژئیە رۆحی و دەروونیشا سەروو خەلکوو ئا هەرێمەیە ئارد . 
بە جۆرێ کە تاومێ واچمە گرد ساڵێ زامەکا هەڵەبجەی تازە کریاوە . پۆچی پسۆ پڵاتفۆرموو هۆرام-ی داواما جە کەس و کاروو قۆربانیا ، رێکوزیا مەدەنیەکا ئانەن کە کارەساتوو هەڵەبجەی گەورەتەر چانەی وینا کە حزبە دەسەڵاتدارەکێ گەرەکشا بۆ بە چن یادێ و مەراسمێ ، کەم کاریەکا و کەمتەر خەمیەکا وێشا شاراوە . سەروو ئا ئەساسەیە جارێتەر ، جە ٣٢ هۆمین ساڵڕۆ کارەساتوو هەڵەبجەی  داواما ئانەن کە   کە خەلکەکەما جە هەرێموو هەڵەبجەی بە رێکوستەو وێشا جە بەروو چوارچێوەو دەسەڵاتیوە نڕخ و پیرۆزیەکا وێشا جارێتەر پێ هەڵەبجەی و هەڵەبجەیەکا گێڵناوە . چوون باورما ئانەن کارەساتوو هەڵەبجەی تراژدیاو سەدەی بیەن و فرە دیمێ شاریاویەش هەنێ کە بە رێکوستەو دادگێوە عادڵ کە گەل سەرپەرەستیش کەرۆ بەرگنا . 
ڕاوەبەری پلاتفۆرموو هۆرام-ی 
١٥-٣-٢٠٢٠
